CELEX: 32013D0499
Language: el
Date: 2013-10-10 00:00:00
Title: 2013/499/ΕΕ: Απόφαση της Επιτροπής, της 10ης Οκτωβρίου 2013 , σχετικά με μέτρο που έλαβε η Γερμανία βάσει του άρθρου 11 της οδηγίας 2006/42/ΕΚ του Ευρωπαϊκού Κοινοβουλίου και του Συμβουλίου για την απαγόρευση ηλεκτρικού παιδικού οχήματος παντός εδάφους (ATV) του τύπου HB-ATV49Q-Electric, που κατασκευάζεται από την εταιρεία Huabao Electric Appliance Co. Ltd. [κοινοποιηθείσα υπό τον αριθμό C(2013) 6552]  Κείμενο που παρουσιάζει ενδιαφέρον για τον ΕΟΧ

12.10.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 272/55
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 10ης Οκτωβρίου 2013
   σχετικά με μέτρο που έλαβε η Γερμανία βάσει του άρθρου 11 της οδηγίας 2006/42/ΕΚ του Ευρωπαϊκού Κοινοβουλίου και του Συμβουλίου για την απαγόρευση ηλεκτρικού παιδικού οχήματος παντός εδάφους (ATV) του τύπου HB-ATV49Q-Electric, που κατασκευάζεται από την εταιρεία Huabao Electric Appliance Co. Ltd.
   [κοινοποιηθείσα υπό τον αριθμό C(2013) 6552]
   (Κείμενο που παρουσιάζει ενδιαφέρον για τον ΕΟΧ)
   (2013/499/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/ΕΚ (1), και ιδίως το άρθρο 11,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 11 παράγραφος 2 της οδηγίας 2006/42/ΕΚ, οι γερμανικές αρχές κοινοποίησαν στην Επιτροπή και στα υπόλοιπα κράτη μέλη μέτρο απαγόρευσης της διάθεσης στην αγορά ενός ηλεκτρικού παιδικού οχήματος παντός εδάφους (ATV) του τύπου HB-ATV49Q-Electric που κατασκευάζεται από την εταιρεία Huabao Electric Appliance Co. Ltd., Zhiying Street, Guashan Industry Area, Yongkang, Zhejiang, Κίνα, και εισάγεται στην ΕΕ από την εταιρεία QBB Funsporthandel, Hofstraβe 21, 56841 Traben-Trarbach, Γερμανία.
            
         
               (2)
            
            
               Ο λόγος που επικαλέστηκαν οι γερμανικές αρχές για τη λήψη του μέτρου ήταν η μη συμμόρφωση του παιδικού οχήματος παντός εδάφους (ATV) με τις βασικές απαιτήσεις υγείας και ασφάλειας του παραρτήματος I της οδηγίας 2006/42/ΕΚ:
               
                           —
                        
                        
                           1.3.2 — Κίνδυνος θραύσης κατά τη διάρκεια της λειτουργίας
                           Το πλαίσιο του οχήματος ATV αναμένεται ότι θα σπάσει κατά τη χρήση λόγω της κακής ποιότητας της συγκόλλησης·
                        
                     
                           —
                        
                        
                           1.3.7 — Πρόληψη των κινδύνων που σχετίζονται με τα κινητά στοιχεία
                           Η πρόσβαση ήταν ελεύθερη στον ιμάντα μετάδοσης κίνησης, ο οποίος δεν προστατευόταν·
                        
                     
                           —
                        
                        
                           1.7.3 — Σήμανση των μηχανημάτων
                           Η σήμανση δεν περιλάμβανε την πλήρη επωνυμία και τη διεύθυνση του κατασκευαστή·
                        
                     
                           —
                        
                        
                           1.7.4 — Οδηγίες
                           Δεν υπήρχαν οδηγίες στα γερμανικά για το παιδικό ATV.
                        
                     
         
               (3)
            
            
               Οι γερμανικές αρχές επισήμαναν ακόμη ότι, ενώ το προϊόν έφερε τη σήμανση «CE», δεν συνοδευόταν από δήλωση πιστότητας ΕΚ συντεταγμένη και υπογεγραμμένη από τον κατασκευαστή ή τον εξουσιοδοτημένο αντιπρόσωπό του, όπως απαιτείται από το άρθρο 5 παράγραφος 1 στοιχείο ε) της οδηγίας 2006/42/ΕΚ.
            
         
               (4)
            
            
               Η κοινοποίηση συνοδευόταν από έκθεση επιθεώρησης της υπηρεσίας Landesamt für Umwelt, Wasserwirtschaft und Gewerbeaufsicht Rheinland-Pfalz.
            
         
               (5)
            
            
               Σύμφωνα με τη διαδικασία που προβλέπεται στο άρθρο 11 παράγραφος 3 της οδηγίας 2006/42/ΕΚ, η Επιτροπή απέστειλε επιστολή στον κατασκευαστή και τον εισαγωγέα, με την οποία τους καλούσε να της υποβάλουν τις παρατηρήσεις τους σχετικά με το μέτρο που έλαβαν οι γερμανικές αρχές. Δεν υπήρξε απάντηση.
            
         
               (6)
            
            
               Η εξέταση των αποδεικτικών στοιχείων που υπέβαλαν οι γερμανικές αρχές επιβεβαιώνει ότι το ηλεκτρικό παιδικό όχημα παντός εδάφους (ATV) του τύπου HB-ATV49Q-Electric που κατασκευάζεται από την εταιρεία Huabao Electric Appliance Co. Ltd. δεν συμμορφώνεται με τις ουσιώδεις απαιτήσεις υγείας και ασφάλειας της οδηγίας2006/42/ΕΚ, καθώς και ότι η μη συμμόρφωσή του αυτή συνεπάγεται σοβαρούς κινδύνους τραυματισμού των χρηστών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το μέτρο που έλαβαν οι γερμανικές αρχές για την απαγόρευση της διάθεσης στην αγορά ηλεκτρικού παιδικού οχήματος παντός εδάφους (ATV) του τύπου HB-ATV49Q-Electric που κατασκευάζεται από την εταιρεία Huabao Electric Appliance Co. Ltd. είναι δικαιολογημένο.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 10 Οκτωβρίου 2013.
      
         
            Για την Επιτροπή
         
         Antonio TAJANI
         
            Αντιπρόεδρος
         
      
   
   
      (1)  ΕΕ L 157 της 9.6.2006, σ. 24.